text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000009", "text": "Tudi ku muketeko wa mwaka wa 33 Yesu Ke Mwiye, Yesu mwine Nazala waipaibwa. Wabepelwa bubela, wakupilwa bibibibi, ne kupopwa ku mutyi. Pano wafu na misanshi keineneka. Inoko Leza wamusangula, kadi kupwa kwa mafuku 40, Yesu wakanda mu\u0304lu."}, {"text_idx": "#000010", "text": "Tubasokola ino nsekununi itulumukwa mu Maevanjile ana\u0301 a mu Bisonekwa bya Kingidiki bya Bwine Kidishitu, bitelwanga na bavule bu Kipwanino Kipya. Le ino nsekununi ya\u0304longekele bine? Kino kipangujo i kya mvubu kadi kya kukwata na mutyika. Shi keya\u0304longekelepo, nabya lwitabijo lwa bene Kidishitu keludipo na mvubu kadi lukulupilo lwa bu\u0304mi bwa nyeke mu Paladisa nalo nabya i kilotwa bitupu. (1 Kodinda 15:14) Pakwabo kadi, shi ino myanda ya\u0304longekele bine, nabya bantu badi na lukulupilo lwa bine lwa kumeso, lobwanya nobe kwikala nalo. Penepo, le nsekununi ya Maevanjile i ya bine\u2019ni nansha i ya kufwatakanya\u2019tu?"}, {"text_idx": "#000011", "text": "Myanda ya mu Maevanjile ke ya kufwatakanyapo, ino ilombola bubine kebupatanibwa kadi itela kanda ne kanda. Kimfwa, ano Maevanjile adi\u2019mo majina a bine a bifuko, kadi bifuko bivule i byokokeja kwenda\u2019ko ne kwenda dyalelo. Anenanga myanda ya bantu ba\u0304di\u2019ko bine, ba bu\u0304mi butelelwe ne na balembi ba ma\u0304nga ya ntanda.\u2014Luka 3:1, 2, 23."}, {"text_idx": "#000012", "text": "Yesu mwine i mutelwe na balembi ba ma\u0304nga ya ntanda ba mu myaka katwa kabajinji ne ka bubidi. * Muswelo waa\u0304fwile ulombwelwe mu Maevanjile i mukwatan\u0303ane na muswelo bene Loma oba\u0304di bepaya bantu mu kine kitatyi\u2019kya. Kadi, myanda ya\u0304longekele i misekununwe na bubine ne kwambulwa budimbidimbi\u2014enka ne bibi bya\u0304di bilongwa bana ba bwanga ba Yesu. (Mateo 26:56; Luka 22:24-26; Yoano 18:10, 11) Ino myanda yonso ilombola\u2019mba balembi ba Maevanjile ba\u0304lembele myanda ya bine itala Yesu pampikwa budimbidimbi."}, {"text_idx": "#000013", "text": "Nansha byobiyukene amba Yesu wa\u0304ile wafwa ne kufwa, ino bamo bapatananga kusanguka kwandi. Nansha ke batumibwa bandi bene keba\u0304itabijepo dibajinji pobeba\u0304lombwele amba wasanguka. (Luka 24:11) Inoko kuno kutatana kwa\u0304pwile poba\u0304mwene abo ne bana ba bwanga bakwabo, mu bifuko palapala Yesu musanguke. Na bubine, kyaba kimo kwa\u0304di tumoni 500 ne kupita twa\u0304mumwene.\u20141 Kodinda 15:6."}, {"text_idx": "#000014", "text": "Nansha bana ba bwanga byoba\u0304di mu kyaka kya kukwatwa ne kwipaibwa, abo ba\u0304sapwile na bukankamane lusangukilo lwa Yesu ku bonso\u2014enka ne ku boba ba\u0304mwipaile bene. (Bilongwa 4:1-3, 10, 19, 20; 5:27-32) Shi bana ba bwanga ba\u0304di batatana kusangulwa kwa Yesu, le ba\u0304di ba kwikala na buno bupyasakane namani? I amo, bubine bwa lusangukilo lwa Yesu bo bukomo bulengeje bwine Kidishitu butandabuke tamba pene\u2019pa kufika ne dyalelo."}, {"text_idx": "#000015", "text": "Nsekununi ya Maevanjile itala pa lufu lwa Yesu ne lusangukilo lwandi idi na biyukeno byonso bilombola\u2019mba i ma\u0304nga ya bine. Kwiitanga na katentekeji kukalengeja ukulupile amba bine ino myanda ya\u0304longekele. Kadi kikulupiji kyobe kikaningila\u2019ko shi ubaimvwanija kine kyobya\u0304longeke\u0304le. Uno mwanda o ushintulwilwe mu kishinte kilonda\u2019ko."}, {"text_idx": "#000016", "text": "^ mus. 7 Tasite, wa\u0304butwilwe kubwipi na mwaka wa 55 Yesu Ke Mwiye, wa\u0304lembele amba \u201cChristus [nansha Kidishitu], kwine kutambile dijina [bwine Kidishitu], wa\u0304susukile bininge mu bubikadi bwa Tyibilusa ku kuboko kwa Pontyusa Pilato mbikavu wetu.\u201d Kadi Yesu i mutelwe na Suetonius (myaka katwa kabajinji); na Mulembi wa ma\u0304nga Jozefu (myaka katwa kabajinji); ne na Pline Mwanuke, mbikavu wa Bityinia (ku ngalwilo kwa myaka ya katwa ka bubidi)."}, {"text_idx": "#000017", "text": "Kyokekuvudilepo Bilembwa bya Ntanda Bibingija Mwanda\nByotwayuka na bubine\u2019mba Yesu wa\u0304ile pano pa ntanda, le tukimbilwa nsulo ingi mivule ya mu mafuku\u2019a ikwatakanya uno mwanda? Ketukimbilwa\u2019yopo. Mwanda bidi, Maevanjile a\u0304lembelwe pano ke papite myaka 2 000. Nanshi i bilembwa\u2019tu bityetye bya mu mafuku\u2019a bikilaminwe. (1 Petelo 1:24, 25) Ne kadi bidi, balwana bavule ba Yesu keba\u0304dipo ba kusangela kulemba bintu bilengeja bantu bamwitabije.\nPetelo, mutumibwa umo wa Yesu, wa\u0304shintulwile amba: \u201cLeza wasangwile Uno\u2019u mu difuku dya busatu ne kumumwekeja, ke ku bantu bonsopo, aa, ino i kotudi batwe, batumoni batongelwe kala na Leza, bene badile ne kutoma nandi pa kupwa kusanguka\u2019ye mu bafwe.\u201d (Bilongwa 10:40, 41) Mwanda waka ke ku bantu bonsopo? Mateo mulembi wa Evanjile witusapwila amba balwana ba mu bipwilo pa kwimvwana myanda ya lusangukilo lwa Yesu, ba\u0304di ke bakale n\u0303eni ya kujimankanya\u2019yo.\u2014Mateo 28:11-15.\nLelo kino kilombola\u2019mba yesu wa\u0304di usaka bantu baleke kuyuka myanda ya lusangukilo lwandi? Mhm, mwanda Petelo wa\u0304nene amba: \u201cNe kadi, wetuson\u0303enye kusapwila bantu ne kupa\u0304na bukamoni ne pa mfulo amba uno\u2019u ye Aye watu\u0304dilwe na Leza bu mutyibi wa bo\u0304mi ne bafwe.\u201d Namino, mo mwa\u0304longele bene Kidishitu ba bine, kadi ye mobakilongela ne pano.\u2014Bilongwa 10:42."}, {"text_idx": "#000019", "text": "Byotwayuka na bubine\u2019mba Yesu wa\u0304ile pano pa ntanda, le tukimbilwa nsulo ingi mivule ya mu mafuku\u2019a ikwatakanya uno mwanda? Ketukimbilwa\u2019yopo. Mwanda bidi, Maevanjile a\u0304lembelwe pano ke papite myaka 2 000. Nanshi i bilembwa\u2019tu bityetye bya mu mafuku\u2019a bikilaminwe. (1 Petelo 1:24, 25) Ne kadi bidi, balwana bavule ba Yesu keba\u0304dipo ba kusangela kulemba bintu bilengeja bantu bamwitabije."}, {"text_idx": "#000020", "text": "Petelo, mutumibwa umo wa Yesu, wa\u0304shintulwile amba: \u201cLeza wasangwile Uno\u2019u mu difuku dya busatu ne kumumwekeja, ke ku bantu bonsopo, aa, ino i kotudi batwe, batumoni batongelwe kala na Leza, bene badile ne kutoma nandi pa kupwa kusanguka\u2019ye mu bafwe.\u201d (Bilongwa 10:40, 41) Mwanda waka ke ku bantu bonsopo? Mateo mulembi wa Evanjile witusapwila amba balwana ba mu bipwilo pa kwimvwana myanda ya lusangukilo lwa Yesu, ba\u0304di ke bakale n\u0303eni ya kujimankanya\u2019yo.\u2014Mateo 28:11-15."}, {"text_idx": "#000021", "text": "Lelo kino kilombola\u2019mba yesu wa\u0304di usaka bantu baleke kuyuka myanda ya lusangukilo lwandi? Mhm, mwanda Petelo wa\u0304nene amba: \u201cNe kadi, wetuson\u0303enye kusapwila bantu ne kupa\u0304na bukamoni ne pa mfulo amba uno\u2019u ye Aye watu\u0304dilwe na Leza bu mutyibi wa bo\u0304mi ne bafwe.\u201d Namino, mo mwa\u0304longele bene Kidishitu ba bine, kadi ye mobakilongela ne pano.\u2014Bilongwa 10:42."}]